  Виталий Пронин Та нуналъёсы Ижысь «Олимпиец» йӧ дворецын ортче 21 аресозь егитъёс понна дзюдоя первенство.Бадӟым вожвылъяськонэ люкаськизы Россиысь но кунгож сьӧрысь кужмо спортсменъёс, та ӵошатскон сӥземын дано конструкторез М. Калашниковез буре ваёнлы.Шаерысьтымы Дзюдоя федерациен кылем арысен кивалтэ югдурез утёнъя министр Александр Первухин. Табере шаерамы бадӟымесь ужрадъёс ортчыны кутскизы. Кылем арын радъямын вал Приволжск федерал округысь дзюдоез яратӥсьёслэн ӵошатсконзы, туэ март толэзе - Россиысь егит спортсменъёслэн. Нош ноябре кыкетӥ арзэ шаерамы шудытӥське Михаил Калашниковлэн кузьымез понна дзюдоя Россиысь нюръяськон. Вормисе потэмъёс 2016-тӥ арын Россилэн дзюдоя чемпионатаз мынозы, соослы дуно кузьым - винтовка.- Ӵошатсконлэн данэз арысь аре будэ, - шуиз Александр Первухин. - Ужрад ортчытӥське бере Россиысь Дзюдоя федерация юрттэмен, шаерамы лыктэмын Россиысь куноос: Дзюдоя федерацилэн директорез Валентин Хабиров, Спортъя министерствоысь Дмитрий Новиков но мукетъёсыз.Толон ӝыт ужрадэз сӥё-дано усьтон ужрад ортчиз, отчы пыриськизы Удмурт Республикалэн Тӧроез Александр Соловьёв но мукет кивалтӥсьёс, ӧтем куноос пӧлын вал М. Калашниковлэн пиез, конструктор Виктор Калашников.Бадӟым ӵошатсконэ 31 улосысь спортсменъёс вуизы: Россиысь сяна, Германиысь, Казахстанысь, Армениысь но Узбекистанысь, ваньмыз-ӧвӧлэз 500 пала. Та ӵошатсконэ туэ нырысьсэ пырисько нылъёс.- Кылем арын Германиысь команда 4 муртэн вуылӥз вал, - веранзэ азьланьтӥз министр Александр Первухин. - Кунгож сьӧрысь куноослы ваньмыз кельшем. Туэ соос быдэс командаен, 11 кузя, вуэмын. Пӧлазы Паулина Старке, Европаысь ӵошатсконын туй медаль басьтэм нылмурт. Мукет кунъёсысь командаос но трос кузя лыктэмын.Асьме шаерысь спортсменъёслэн вормонъёссы сярысь вераз Удмуртиысь Дзюдоя федерацилэн директорез Илья Штайн. Кылем арын, пе, 3 медаль утӥзы вал, жаляса верано, та вакытэ шаерысьтымы одӥгез кужмоез дзюдоист Эльдар Газимагомедов вӧсь луыны шедемын, бадӟым оскон Дмитрий Дюрягинлы но нылъёслы.Туннэ нуналлы дзюдо умой азинске Камбарка, Вотка, Сарапул но Можга городъёсын, Ува, Дэри, Сьӧлта ёросъёсын. Илья Владимирович верамъя, ӵошатсконъёсын тросгес медаль басьтыны луысал, но шаерамы кылдытэмын ӧвӧл на нюръяськонъя огъя зал. Спортысь та амаллы нимысьтыз саклык висъямтэен, куд-ог спортсменъёс мукет улосъёсы кӧчо.Шуг-секытъёс шоры учкытэк, шаерысьтымы Мугорез кыдатон культурая, спортъя но егитъёсын ужан политикая министерство но Дзюдоя федерация мылкыдзэс уг куашкато, азьланяз та ӵошатсконэз калыккуспо вожвылъяськонозь вуттыны малпало. Умой, пе, луысал Михаил Калашниковлэн 100 ар тырмоназ сое ортчытыны. Со понна луыны кулэ бадӟым зал. Удмурт кун университетэн Йӧ дворец куспысь кыр интые спортъя комплекс лэсьтыны чакламын. Дыр ичи кылемын, но ваньмыз умой радъяськиз ке, бадӟым малпанъёсты быдэстыны луоз. Валентина Емельянова    